SL Uradni list Evropske unije L 389/31

ODLOČBA KOMISIJE

z dne 20. decembra 2004

o odstopanju od nekaterih določb Direktive Evropskega parlamenta in Sveta 2003/54/ES v zvezi z otočjem Azori

(notificirana pod dokumentarno številko K(2004) 4880)

(Besedilo v portugalščini je edino verodostojno)

(2004/920/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Evropskega parlamenta in Sveta 2003/54/ES z dne 26. junija 2003 o skupnih pravilih za notranji trg z električno energijo in o razveljavitvi Direktive 96/92/ES (1) in zlasti člena 26(1) Direktive,

ob upoštevanju naslednjega:

(1) Člen 26(1) Direktive 2003/54/ES določa, da države članice, ki po začetku veljavnosti te direktive lahko dokažejo, da imajo hujše težave pri obratovanju svojih majhnih izdvojenih omrežij, lahko zaprosijo za odstopanja od ustreznih določb v poglavjih IV, V, VI, VII in v primeru mikro izdvojenih omrežij v poglavju III, kar zadeva obnovo, nadgradnjo in razširitev obstoječih zmogljivosti, ki jih lahko odobri Komisija.

(2) Portugalska je v skladu s členom 26(1) Direktive 2003/54/ES 29. junija 2004 Komisiji predložila prošnjo za odstopanje za nedoločen čas od določb iz poglavij III, IV, V, VI, VII v zvezi z otočjem Azori.

(3) Otočje Azori šteje za „mikro izdvojeno omrežje“, kot je opredeljeno v členu 2(27) Direktive 2003/54/ES.

(4) Posebne značilnosti otočja Azori, ki zadevajo njegovo oddaljenost, otoško lego, majhnost, težke topografske in podnebne razmere, so bile priznane v členu 299(2) Pogodbe ES.

(5) Dokumenti, priloženi portugalski prošnji, v zadostni meri dokazujejo, da je doseganje cilja konkurenčnega trga električne energije nemogoče ali nepraktično glede na nizko stopnjo proizvodnje in izoliranost enega otoka od drugega. V tako majhnem sistemu pogosto ni mogoče imeti več kot ene elektrarne na otok, zato je prisotnost konkurenčnih proizvajalcev malo verjetna. Velikost trga bi stežka spodbujala oddajo vlog za izdajo dovoljenj ali ponudb na javne razpise. Poleg tega ni visokonapetostnega prenosnega omrežja, brez konkurence v proizvodnji pa zahteve Direktive po razvezavi sistemov za distribucijo niso več utemeljene. Enaki pomisleki veljajo tudi za dostop tretjih strank do sistema.

(6) Komisija je po preučitvi utemeljitve portugalske prošnje prepričana, da odstopanje in pogoji za njegovo uporabo ne bodo škodovali doseganju ciljev Direktive.

(7) Možni srednjeročni in dolgoročni tehnološki razvoj lahko pripelje do bistvenih sprememb, ki jih je treba upoštevati.

(8) Komisija se je posvetovala z vsemi državami članicami, kot je predpisano v členu 26(1) Direktive 2003/54/ES –

SPREJELA NASLEDNJO ODLOČBO:

Člen 1

Republiki Portugalski se za devet otokov otočja Azori odobri odstopanje od ustreznih poglavij IV, V, VI, VII, kot tudi od poglavja III, kadar gre za mikro izdvojena omrežja ter obnovo, posodobitev in širitev obstoječih zmogljivosti.

Člen 2

Portugalski regulator električne energije spremlja spreminjanje elektroenergetskega sektorja na Azorih in Komisiji poroča o vseh bistvenih spremembah v sektorju, ki so lahko razlog za revizijo odobrenega odstopanja. Prvo poročilo se predloži štiri leta po datumu izdaje te odločbe, drugo devet let po tem datumu.

Člen 3

Odstopanje velja za nedoločen čas. Komisija o njem lahko ponovno odloča, če pride do bistvenih sprememb v elektroenergetskem sektorju na Azorih.

Člen 4

Ta odločba je naslovljena na Republiko Portugalsko.

V Bruslju, 20. decembra 2004 Za Komisijo Andris PIEBALGS Član Komisije

(1) UL L 176, 15.7.2003, str. 37. Direktiva, kakor je bila nazadnje spremenjena z Direktivo Sveta 2004/85/ES (UL L 236, 7.7.2004, str. 10).